
     Občianske združenie NELEGÁL, zaregistrované do Registra právnických a fyzických osôb poskytujúcich sociálne služby 23.04.2002, poskytuje komplexnú  sociálnu starostlivosť v oblasti resocializácie osôb závislých na drogách rôzneho druhu, alkohole a patologickom hráčstve vykonávaním resocializačného programu podľa § 57 zákona č. 305/2005 Z. z. o sociálno-právnej ochrane detí a sociálnej kuratele v znení neskorších predpisov.  Prvú akreditáciu nám udelili  v roku 2006      a túto nám každých 5 rokov predlžujú, takže ako akreditovaný subjekt pôsobíme už 20 rokov. Zodpovednou zástupkyňou za vykonávanie opatrení sociálnoprávnej ochrany detí a sociálnej kurately je Mgr. Daniela Jaššová.  Miesto vykonávania opatrení sociálnoprávnej ochrany detí a sociálnej kurately je Centrum pre deti a rodiny, Nový Svet č.35, 942 01 Šurany.
     Centrum sa nachádza v Šuranoch, časť Nový Svet. V  budove je kapacita pre 15 klientov a to pre 9 mužov a 6 žien.   
     Hlavnou činnosťou centra je vykonávanie opatrení SPODaSK pre plnoletú fyzickú osobu prostredníctvom sociálnej práce, metódami, technikami a postupmi zodpovedajúcimi poznatkom o stave a vývoji sociálno-patologických javov v spoločnosti. Klienti počas resocializačného programu postupne dosahujú zmeny v sebapoznávaní, prežívaní, správaní a vzťahoch, čo im umožňuje, aby mohli svoj život prežívať ako uspokojivý a zodpovedne sa rozhodnúť, akým spôsobom svoj život povedú.
     V práci so závislými sa väčšinou využíva kognitívno-behaviorálny prístup, ktorého postupy preferujeme aj v našom zariadení, formou skupinovej práce alebo individuálnej práce s klientom. Pravidelne raz za týždeň (v stredu) sa celá komunita stretáva na spoločnej skupinovej práci. Pri tejto práci je využívaná skupinová dynamika, hlavne interakcie a vzťahy medzi jednotlivými členmi komunity. Každý klient má možnosť zvolať skupinu kedykoľvek, keď sa vyskytne nejaký problém.  Resocializačný program napĺňajú tri fázy, ktorými klient v centre postupne prechádza na dosiahnutie svojho cieľa. Tieto fázy obsahujú plánovaný sled úloh a nárokov na vzrastajúcu zodpovednosť klienta v súvislosti s naplňovaním individuálneho resocializačného plánu. 
V našom centre je do uzdravovacieho procesu zakomponovaný program 12 krokov Anonymných alkoholikov a Anonymných narkomanov. Týmito krokmi klient prechádza v rámci už spomínaných jednotlivých fáz. Taktiež s našimi klientami robíme pohybovú terapiu.

V rámci výkonu opatrení SPODaSK poskytujeme aj sociálne poradenstvo pre rodinných príslušníkov našich klientov. Tí majú možnosť raz mesačne sa zúčastniť rodičovského stretnutia za účasti klientov aj personálu, taktiež telefonicky aj osobne sa kontaktovať so psychológom.
     Súčasťou resocializačného procesu sú aj pracovné aktivity, resp. nácvik pracovných zručností. Počas nich sa vykonávajú práce, ako je úprava okolia,  starostlivosť o zvieratá, práca v záhrade. Do pracovnej aktivity sú zahrnuté aj  rôzne brigády, ale aj akcie ako je napr. májová opekačka, alebo pohostenie návštevy pri príležitosti Duchovných dní v Nitre. Prvú júlovú sobotu boli klienti na stretnutí s abstinujúcimi alkoholikmi na krížovej ceste pri Studničke. V júli sa konali komunitné a rodinné aktivity pobytovou formou („tzv. terénka“)  pri Hrone, v areáli patriacom Psychiatrickej nemocnici v Hronovciach, odkiaľ mávame zabezpečované stravovanie. Desať  dní pobytu v prírode, je  kombinácia práce na programe a rekreačnej činnosti so športovými aktivitami. Počas tohto pobytu boli na výlete v Štúrove a v meste Ostrihom, ktoré je jedným z najstarších miest v Maďarsku, kde navštívili Ostrihomskú baziliku.
     Klienti CDR pravidelne chodia na mítingy AA a to  v pondelok do Nových Zámkov a vo štvrtok  na stretnutie AA  do Šurian. To im umožňuje spoznať ľudí, ktorí už abstinujú,  no predsa potrebujú doliečovací proces. Voľný čas si klienti vypĺňajú väčšinou  čítaním,  sledovaním televízie, cvičením,  hraním  stolného tenisu, alebo šípky. Dva krát sme boli aj v kine, na filme ktorý si klienti vybrali, ale s tématikou závislosti.
     Vianoce väčšina klientov strávila v zariadení, iba niektorí boli so svojimi rodinami, ale z darčekov sme sa tešili všetci spoločne na predvianočnej skupine a potom aj pod stromčekom.  Koniec roka sme ukončili ako vždy spoločným Silvestrom.   Počet všetkých klientov, ktorý sa zúčastnili programu v roku 2025 bol 18 a  ku koncu roka 2025 pol počet klientov 13.
      Aj v roku 2025 sme spolupracovali so sociálnymi kurátormi ako s orgánom SPODaSK, ktorí sú nápomocní pri prijímaní klienta, taktiež ho sprevádzajú počas jeho resocializačného pobytu a aj po jeho ukončení.
   Ako akreditovaný poskytovateľ opatrení SPODaSK sme vytvorili optimálne podmienky, aby  naši klienti prešli resocializačným programom a pripravili sa na návrat do reálneho života v prirodzenom sociálnom prostredí. Úroveň poskytovaných opatrení je primeraná podmienkam CDR a  chod tohto centra je v súlade so zákonnými požiadavkami naň kladenými.







